En håndværker skal fremover kunne bygge, så der spares på energien. Et nyt projekt ved navn Energi på Tværs skal derfor gøre de unge på bygge- og erhvervsuddannelserne bedre til at tænke på energioptimering. - Energitænkning vil blive en grundpille i det at være håndværker i byggebranchen med dette projekt, siger Michael H. Nielsen, direktør i Dansk Byggeri i en pressemeddelelse. Til at starte med skal 30 faglærere rustes til at kunne undervise i energioptimering, og derefter skal det at spare på energi blive en mere fast del af undervisningen. - Med det her projekt vil håndværkere fremover være i stand til at bygge, vejlede og udføre arbejde i forhold til de stadigt stigende krav på energiområdet, siger Hans Ulrik Møller, uddannelseschef for Bygge og Anlæg på EUC Nord. Samarbejdet er blandt andet startet op, fordi Danmark i 2050 skal være uafhængig af fossile brændsler.

Referat:
Tre nordjyske erhvervsskoler deltager i et projekt, som skal få håndværkere på erhvervsuddannelser til at tænke mere på energibesparing.